Οίκος του Μπάττενμπεργκ

Ο Οίκος του Μπάττενμπεργκ είναι ένας ευγενής Οίκος της Ευρώπης, κλάδος -από μοργανατικό γάμο- του Οίκου της Έσσης-Ντάρμστατ, των μεγάλων δουκών της Έσσης στη Γερμανία. Ο Οίκος της Έσσης είναι με τη σειρά του κλάδος του Οίκου του Ρέγκιναρ.

Ιστορικό
Το 1851 ο Αλέξανδρος, τρίτος γιος του Λουδοβίκου Β΄ μεγάλου δούκα της Έσσης έκανε μοργανατικό γάμο με την Ιουλία Χάουκε. Ο πρωτότοκος αδελφός του Αλεξάνδρου, ο Λουδοβίκος Γ΄ μέγας δούκας της Έσσης, της έδωσε τον τίτλο της κόμισσας του Μπάττενμπεργκ κατά τον γάμο της και το 1858 την αναβάθμισε σε πριγκίπισσα του Μπάττενμπεργκ. Η οικογένεια εγκαταστάθηκε στη Βρετανία, όπου μέλη της ήλθαν σε επιγαμία με τον εκεί βασιλικό Οίκο και έγιναν στρατιωτικοί. Κατά τη διάρκεια του Α΄ Παγκοσμίου Πολέμου, λόγω των αντι-γερμανικών αισθημάτων εκεί, άλλαξαν το όνομα σε Μαουντμπάττεν (berg (γερμ.) = βουνό = mount (αγγλ.)).

Η δημιουργία του τίτλου
Υπήρχαν αμφιβολίες για τη γνησιότητα του ίδιου του Αλεξάνδρου, που ήθελαν βιολογικό πατέρα του τον Αύγουστο βαρόνο του Ζέναρκλενς, οικονόμο (chamberlain) της μητέρας του Βιλελμίνας του Μπάντεν. Η Ιουλία ήταν απλά κόμισσα, κόρη του αποβιώσαντος Ιωάννη-Μαυρικίου κόμη του Χάουκε, Πολωνού ευγενούς, αρχικά στρατηγού στη Ρωσία και μετά αναπληρωτή Υπουργού Πολέμου της Ρωσικής Πολωνίας. Εθεωρείτο όχι του ίδιου βαθμού με τον θρόνο του μεγάλου δούκα της Έσσης. Ωστόσο ο Λουδοβίκος Γ΄ αναβίωσε τον τίτλο του κόμη του Μπάττενμπεργκ, που είχε εκλείψει τον 14ο αι. για την Ιουλία και τους απογόνους της. Επτά έτη μετά αναβαθμίστηκε σε πριγκίπισσα του Μπάττενμπεργκ. Αν και υπήρχε πόλη Μπάττενμπεργκ στην Έσση, δεν υπήρχε κομητεία ή πριγκιπάτο, αλλά ήταν τίτλος μόνο. Οι απόγονοι μοργανατικού γάμου δεν είχαν βέβαια δικαίωμα διαδοχής.

Σχέσεις με βασιλικούς Οίκους
Ο πρώτος γιος του Αλεξάνδρου, ο Λουδοβίκος έγινε αρχιναύαρχος της Βρετανίας και κατά τον Α΄ Παγκόσμιο Πόλεμο άλλαξε το όνομά του σε Μαουνττμπάτεν, όπως έκαναν και τα ανίψια του, οι γιοί του αδελφού του Ερρίκου. Παραιτήθηκαν των Γερμανικών τίτλων τους και ο Γεώργιος Ε΄ τους έκανε ευγενείς της Βρετανίας: ο Λουδοβίκος έγινε 1ος μαρκήσιος του Μίλφορντ Χέιβεν.

 Ο πρώτος γιος του Γεώργιος τον διαδέχθηκε ως 2ος μαρκήσιος του Μίλφορντ Χέιβεν.
 Ο δεύτερος γιος του, ο ομώνυμος Λουδοβίκος έγινε κόμης του Μαουντμπάττεν Μπούρμα. Έγινε αρχιναύαρχος της Βρετανίας και αντιβασιλιάς της Ινδίας.
 Η πρώτη κόρη του Λουδοβίκου, η Αλίκη παντρεύτηκε τον Ανδρέα των Γκλύξμπουργκ πρίγκιπα της Ελλάδας και ο γιος τους Φίλιππος πρίγκιπας της Ελλάδας νυμφεύτηκε την μέλλουσα Ελισάβετ Β΄ του Ηνωμένου Βασιλείου, αφού πρώτα παραιτήθηκε των ελληνικών τίτλων του και αλλάζοντας το επώνυμό του σε αυτό της μητέρας του: Μαουντμπάττεν.
 Η δεύτερη κόρη του Λουδοβίκου, η Λουίζα, παντρεύτηκε τον Γουσταύο ΣΤ΄ Αδόλφο των Μπερναντότ της Σουηδίας.

Ο δεύτερος γιος του Αλεξάνδρου, ο ομώνυμος Αλέξανδρος έγινε πρίγκιπας της Βουλγαρίας το 1879, αλλά αναγκάστηκε σε παραίτηση επτά έτη μετά.

Ο τρίτος γιος του Αλεξάνδρου, ο Ερρίκος, νυμφεύτηκε τη Βεατρίκη των Βέττιν-Σαξονίας-Κόμπουργκ & Γκότα, κόρη της Βικτωρίας Γουέλφων-Ανοβέρου της Βρετανίας.

 Ο πρώτος γιος του Ερρίκου, ο Αλέξανδρος έγινε μαρκήσιος του Κάρισμπρουκ. 
 Η κόρη του Ερρίκου, η Βικτώρια-Ευγενία παντρεύτηκε τον Αλφόνσο ΙΓ΄ Βουρβώνων της Ισπανίας.

Ο τέταρτος γιος του Αλεξάνδρου, ο Φραγκίσκος-Ιωσήφ, νυμφεύτηκε την Άννα, κόρη του Νικολάου του Μαυροβουνίου.

Γενεαλογία των Μπάττενμπεργκ

Εξωτερικοί σύνδεσμοι
 Tribute & Memorial web-site to Louis, 1st Earl Mountbatten of Burma

Ευρωπαϊκές βασιλικές δυναστείες
Οίκος Μπάττενμπεργκ
Γερμανικές οικογένειες